
1. Summit-ul CSI de la Moscova

 

Summit-ul CSI (fostele republici sovietice, mai puţin cele trei ţări baltice), reunit, miercuri 21 iunie a.c., la Moscova, a susţinut poziţia rusă privind tratatul de apărare antibalistic ABM. 

Şefii de stat din cadrul CSI “subliniază importanţa istorică” a tratatului ABM din 1972 “ca piatră de temelie a păcii, securităţii internaţionale şi stabilităţii strategice şi reafirmă valoarea sa intangibilă”. 

ABM este un tratat ruso-american care interzice instalarea de sisteme de apărare antirachetă. Americanii doresc modificarea sa, pentru a putea instala un sistem naţional de apărare antibalistic, măsură pe care ruşii o resping categoric, dând asigurări că ar fi vorba despre o relansare a cursei înarmărilor. 

Încălcarea acestui tratat, adaugă cei 12 şefi de stat din cadrul CSI, “ar torpila stabilitatea strategică globală şi eforturile de reducere ulterioară a armamentului nuclear strategic”.

Rusia a ameninţat că se va retrage din tratatul încheiat în 1987, referitor la interzicerea rachetelor cu rază medie de acţiune (INF), sovietice şi americane, dacă Statele Unite vor pune în aplicare sistemul naţional de apărare antirachetă (NMD). 

“Un asemenea demers este posibil ca o măsură de retorsiune, dacă Washingtonul părăseşte tratatul ABM din 1972”, a declarat şeful forţelor strategice ruse, generalul Vladimir Yakovlev. 

Statele Unite doresc să obţină o modificare a tratatului antirachetă balistică ABM, pentru a putea combate eventualele atacuri lansate de “statele paria”, aşa cum ar fi Coreea de Nord sau Iranul. 

Rusia se opune ferm modificării tratatului ABM şi a ameninţat că va anula tratatele de dezarmare START-I şi START-II. 

Tratatul din 1987 privind armele nucleare cu rază medie de acţiune, încheiat după mai mulţi ani de negocieri, a condus la distrugerea arsenalului de rachete nucleare SS-20 ale Uniunii Sovietice şi a rachetelor de croazieră americane Pershing. 

Secretarul Consiliului de securitate rus, Serghei Ivanov, a lăsat să se înţeleagă, la începutul lunii iunie, că Rusia ar putea reconstrui rachetele cu rază medie de acţiune, pentru a răspunde instalării sistemului american de apărare antirachetă (NMD). “Una dintre contramăsurile adecvate este folosirea rachetelor cu rază medie de acţiune”, a subliniat Ivanov. 

 

 

2. Decizia SUA privind amplasarea sistemului de apărarea antibalistic

 

Preşedintele american, Bill Clinton, va lua, până în toamnă, o decizie de principiu privind amplasaraea unui sistem naţional de apărare antibalistic (NMD), a declarat un responsabil de la Casa Albă. 

“Preşedintele va lua o decizie privind amplasarea NMD pe baza a patru criterii: realitatea ameninţărilor, costul, gradul de fezabilitate tehnică a proiectului şi impactul general asupra securităţii naţionale, în domeniul controlului armamentului”, a declarat purtătorul de cuvânt al Casei Albe, P. J. Crowley. 

Cotidianul “New York Times” afirmase, în ediţia sa de miercuri 21 iunie a.c, că administraţia Clinton vrea să evite luarea unei decizii privind controversata amplasare a unui “scut antirachetă”, lăsând această responsabilitate pe umerii viitorului preşedinte. Citând responsabili ai Pentagonului, cotidianul a afirmat că Bill Clinton nu va lua o decizie, până în toamnă, decât în privinţa fezabilităţii acestui proiect, care vizează interceptarea şi distrugerea în spaţiu a rachetelor lansate împotriva Statelor Unite, prin intermediul unor rachete ghidate prin radar. 

Cotidianul a precizat că deciziile cele mai importante, cum ar fi construcţia unei baze radar pe insula Shemya, în Alaska şi amplasarea primei rachete de interceptare, dintre cele o sută prevăzute în proiect, nu vor fi luate înainte de 2001 sau 2003, adică după plecarea lui Clinton de la Casa Albă. 

Iniţial, Clinton s-a declarat în favoarea amplasării acestui sistem naţional de apărare antirachete, însă, în ultimele luni, administraţia americană nu mai este la fel de hotărâtă, lovindu-se de refuzul ruşilor de a modifica tratatul ABM, încheiat în 1972, lucru necesar pentru amplasarea NMD. Proiectul a fost, de asemenea, criticat de China şi de aliaţii europeni ai Washingtonului. Potrivit unor analişti politici, Clinton nu doreşte să rămână în istorie ca preşedintele care a provocat anularea tratatului ABM. 

Această nouă orientare explică, conform “New York Times”, faptul că Pentagonul a anunţat că efectuarea celui de-al treilea test, în data de 7 iulie, nu are o importaţă capitală. Chiar dacă acest test se va solda cu un eşec, proiectul NMD ar putea fi declarat “fezabil din punct de vedere tehnic”, a afirmat subsecretarul Apărării, Jacques Gansler. 

Comandantul armatei aeriene americane, generalul Michael Ryan, s-a declarat preocupat de consecinţele costului acestui proiect asupra cheltuielilor în celelalte sectoare. Pentagonul a evaluat la 14 miliarde de dolari costurile proiectului de scut antirachetă în decurs de cinci ani. Însă, în total, dezvoltarea sistemului ar putea ajunge la costuri de 60 de miliarde de dolari, într-o perioadă de 15 ani, în condiţiile în care armata se zbate pentru obţinerea unor fonduri suplimentare. 

“Suntem de acord că sistemul de apărare antirachetă, dacă fezabilitatea lui va fi demonstrată, trebuie să fie pus în aplicare. Noi am spus întotdeauna că finanţarea sistemului antirachetă trebuie să aibă prioritate în materie de apărare”, a afirmat generalul Ryan. Comandantul armatei aeriene a afirmat însă că nu are nici o asigurare că finanţarea sistemului antirachete nu se va face pe cheltuiala armatei aeriene, al cărei stadiu de pregătire este cel mai scăzut din ultimii ani. 

 

3. Referendum de condamnare a sancţiunilor aplicate Austriei de către UE

 

Principalul exponent al extremei-drepte austriece în guvernul de coaliţie, vicecancelarul Susanne Ries-Passer, a declarat, marţi 20 iunie a.c., că în Austria va fi organizat un referendum popular în problema sancţiunilor impuse de partenerii din cadrul UE, dacă aceste sancţiuni nu ar fi ridicate până la sfârşitul lunii iunie, cînd Portugalia va preda preşedinţia semestrială a UE. 

“Trebuie ca sancţiunile să fie ridicate cât mai curînd şi nu peste două luni, pentru că, altminteri, vom trece la organizarea unei consultări populare, aşa cum a decis Guvernul în şedinţa sa din 5 mai”, a declarat Susanne Ries-Passer. 

În cadrul preconizatului referendum, populaţia austriacă va trebui să se pronunţe asupra unui scurt text formulat de guvern, în care este condamnată fără echivoc decizia ţărilor UE de a impune unele limitări atât schimburilor politice bilaterale cu Austria, cât şi accesului la anumite informaţii în cadrul organelor UE. Dacă cel puţin 100.000 de persoane vor aproba textul respectiv, problema va trebui înscrisă pe agenda Parlamentului austriac, fără însă a exista obligaţia ca acest for să ia o decizie tranşantă. 

Rezultatul consultării populare va avea mai mult o valoare simbolică, el urmând să pună în lumină proastă instituţia UE ca atare, demonstrându-i că nu are dreptul să se amestece în treburile interne ale Austriei, opinează analiştii politici. Referendumul nu ar urma, totuşi, să fie organizat mai devreme de începutul toamnei. 

Este de subliniat că partenerii de coaliţie guvernamentală ai reprezentanţilor extremei-drepte austrice, conservatorii, au rezerve serioase în legătură cu utilitatea organizării acestei consultări populare. “Trebuie să evităm confruntarea cu orice chip cu ceilalţi parteneri din UE şi să nu recurgem la un referendum decât dacă nu mai există nici o altă soluţie”, a declarat guvernatorul provinciei Stiria, Waltraud Klasnic, unul dintre fruntaşii Partidului Conservator. 

*

Premierul portughez Antonio Guterres, a cărui ţară deţine preşedinţia prin rotaţie a UE, l-a informat pe cancelarul Austriei, Wolfgang Schuessel, că cei 14 au decis să menţină sancţiunile împotriva acestei ţări. 

Diplomaţi prezenţi la Feira relevă că tot ce poate oferi Portugalia, în cadrul unei scrisori pe care o va expedia Vienei, spre sfârşitul acestei luni, este revizuirea la începutul anului viitor, în lumina comportamentului Austriei, a deciziei de îngheţare a contactelor bilaterale la nivel înalt. În acest sens, portughezii elaborează în prezent un mecanism de monitorizare.

Potrivit analiştilor politici, nu este clar dacă cancelarul Schuessel va interpreta această decizie “în chip de luminiţă de la capătul tunelului” şi dacă va renunţa la organizarea referendumului pe tema sancţiunilor. Oficialii UE relevă că acesta va inflama şi mai mult situaţia, de ambele părţi, făcând şi mai dificilă adoptarea unei strategii care să ducă, în final, la ridicarea sancţiunilor.

În mai multe rânduri, conducerea de la Viena a avertizat că activitatea UE va avea de suferit dacă această “ostracizare” nu ia sfârşit.

Susanne Riess-Passer, care i-a succedat lui Joerg Haider ca lider al Partidului Libertăţii, de extremă dreapta, a declarat că regretă că liderii UE nu au ridicat sancţiunile impuse cu ocazia summitului de la Santa Maria da Feira, din Portugalia. “La Feira nu s-a înregistrat nici un rezultat în ce ne priveşte, spre marele nostru regret”, a afirmat ea. “Eu sper că cei 14 parteneri UE vor folosi această ultimă şansă”, a mai spus Riess-Passer. “Nu a existat nici un motiv pentru introducerea sancţiunilor şi nu există nici un motiv pentru menţinerea lor”.

Ea a precizat că, dacă sancţiunile nu sunt ridicate până pe 30 iunie a.c., vor începe pregătirile în vederea organizării referendumului în toamnă. Referendumul este important deoarece austriecilor nu li s-a cerut niciodată părerea cu privire la izolarea politică a ţării lor. El va servi, totodată, la contracararea ideii că mulţi austrieci ar fi de acord cu aceste sancţiuni. “Această decizie este pur şi simplu greşită şi, prin urmare, noi dorim să folosim acest instrument democratic pentru că este o decizie care nu poate fi ignorată în Europa”, a subliniat ea. Riess-Passer a respins ideea că partenerii Austriei ar putea considera referendumul drept o provocare. “Până acum, diplomaţia nu a servit prea mult. Nu este o problemă de confruntare sau de diplomaţie, ci de dreptate şi nedreptate. O nedreptate a fost făcută Austriei şi noi trebuie să o îndreptăm”, a adăugat ea. “Un instrument democratic nu poate fi interpretat în mod negativ de nimeni care ia democraţia în serios”.

 

4. Concluzii ale Summit-ului de la Feira 

 

Uniunea Europeană a reafimat, marţi 20 iunie a.c., la Feira, că acordă prioritate extinderii sale către noi membri, fără a stabili însă o dată de aderare pentru ţările aflate într-un stadiu mai avansat al negocierilor. 

Consiliul european a reafirmat “prioritatea acordată procesului de extindere” şi “a luat cunoştinţă cu satisfacţie de progresele importante făcute în ceea ce priveşte continuarea reformelor lor interne” şi transpunerea regulilor comunitare în legislaţia lor naţională. 

Cei 15 şi-au exprimat satisfacţia pentru lansarea negocierilor de aderare cu Malta, România, Slovacia, Letonia, Lituania şi Bulgaria şi şi-au exprimat dorinţa ca negocierile să se deschidă în privinţa tuturor domeniilor, “de îndată ce va fi posibil, în 2001”, cu cele mai avansate dintre aceste ţări. 

În ceea ce priveşte primul val al ţărilor candidate care au început deja de mai mult timp negocierile de aderare - Cipru, Ungaria, Polonia, Estonia, Republica Cehă şi Slovenia – Cei 15 se declară mulţumiţi că negocierile au fost angajate “în toate domeniile, cu excepţia instituţiilor”, în timp ce aceste ţări ar fi dorit ca UE să fixeze o dată pentru încheierea negocierilor. 

“Toţi candidaţii vor fi judecaţi după propriile merite. Conform principiului diferenţierii, toţi candidaţii la aderare îşi păstrează dreptul de a-i ajunge din urmă pe cei care au început negocierile mai devreme”, au subliniat participanţii la summitul de la Feira. 

În ceea ce priveşte Turcia, summitul “ia act de iniţiativele luate de această ţară candidată pentru a satisface criteriile de aderare”, dar aşteaptă să facă “progrese concrete în domeniul drepturilor omului, statului de drept şi sistemului judiciar”. 

UE i-a recunoscut Turciei, în decembrie 1999, statutul oficial de ţară candidată şi a lansat, în aprilie, faza de preaderare, dar negocierile propriu-zise nu au început, în special din cauza situaţiei drepturilor omului. 

 

5. Noutăţi privind extinderea Uniunii Europene

 

“Mediul va fi un capitol dintre cele mai dificile în cadrul negocierilor cu ţările candidate la extinderea Uniunii Europene”, a afirmat, marţi 20 iunie a.c., comisarul european pentru Mediu, Margot Wallstrom. 

Într-o intervenţie în faţa Comisiei pentru mediu a Parlamentului European, Wallstrom şi-a exprimat “nerăbdarea faţă de ritmul relativ lent în care se realizează progrese” în acest proces, observând totuşi că ţările candidate au “înţeles bine această 

sarcină” şi că “au început procesul”, pentru a se conforma normelor UE. “Aderarea rapidă la UE ar putea fi ameninţată de încetineala progresului în domeniul mediului”, a declarat ea, în timpul recentelor vizite efectuate în ţările candidate (Polonia, Cehia, Ungaria). 

Wallstrom a subliniat că “au fost înregistrate progrese considerabile în domeniul securităţii nucleare, atât prin îmbunătăţirea securităţii instalaţiilor, cât şi prin decizia de a se închide instalaţiile imposibil de modernizat contra unui cost rezonabil. Ţările candidate mai au însă un drum lung de parcurs până ce instalaţiile lor vor fi în conformitate cu cele mai bune norme internaţionale”, a adăugat ea. 

În opinia comisarului european, ţările candidate vor comite o gravă eroare dacă nu vor acorda prioritate problemelor legate de mediu în procesul de aderare. Şi, de asemenea, ar fi o eroare din partea UE să nu considere mediul o prioritate majoră a procesului de extindere a Uniunii. 

Wallstrom a subliniat că ţările candidate critică impactul asupra mediului al unor politici ale UE, în special a politicii agricole comune şi a transporturilor. 

 

6. Viitorul summit tripartit SUA – Israel – Palestina

 

Premierul israelian, Ehud Barak, îl va alătura delegaţiei sale pe liderul politic al partidului ultraortodox Shass, Eli Yishai, la summitul tripartit cu preşedinţii american şi palestinian, care ar urma să aibă loc în iulie, în SUA. Premierul Barak a acceptat integrarea lui Yishai în delegaţia israeliană care ar putea participa la începutul lunii iulie la summitul tripartit Barak-Clinton-Arafat, destinat stabilirii liniilor directoare la acordului-cadru cu palestinienii. 

După provocarea crizei de Guvern, partidul sefard Shass, cel de-al treilea ca importantă pe scena politică israeliană, a renunţat, joi 22 iunie, să mai părăsească Guvernul, după ce trei miniştri ai Partidului Meretz (stînga laică) şi-au depus demisiile, pentru a evita căderea Cabinetului Barak. Una dintre condiţiile puse de Shass pentru menţinerea sa în coaliţia guvernamentală a fost aceea de a fi direct implicat în procesul de pace. 

Apropierea datei unui posibil summit tripartit, a cărui organizare urmează să fie pusă la punct în cursul acestei săptămâni de către secretarul de Stat american Madeleine Albright, a pus la grea încercare coaliţia premierului Ehud Barak. 

Barak nu dispune în prezent de o majoritate sigură pentru a susţine un eventual acord care ar urma să fie convenit în cursul summitului, deşi a reuşit, să menţină partidul ultra-religios Shass în coaliţie, prin concesiile făcute. 

Până în prezent nu a fost fixată încă o dată oficială pentru summitul la care ar urma să participe Ehud Barak, Yasser Arafat şi Bill Clinton, şi în cursul căruia ar trebui să se stabilească liniile generale ale unui acord ce va fi încheiat până la 13 septembrie a.c. 

Madeleine Albright va sosi în Israel în cursul acestei săptămîni, urmând să aibă consultări cu oficialii israelieni şi palestinieni, în privinţa reuniunii la nivel înalt, care ar urma să aibă loc la Camp David la începutul lunii iulie. 

Premierul israelian se confruntă, în prezent, în cadrul Cabinetului său, cu disensiuni serioase pe marginea concesiilor teritoriale pe care ar trebui să le facă palestinienilor la acest summit. Ministrul de Interne, Natan Sharansky, a afirmat că trebuie ajuns la un acord cât mai larg posibil în cadrul Guvernului, cu privire la cât de mult este dispus să cedeze Israelul. Liderul grupului parlamentar al Shass, Yair Peretz, a declarat, la 

rândul său, că sprijinul partidului său pentru premier va fi acordat “bucată cu bucată”. 

Pe fundalul acestor disensiuni, preşedintele Autorităţii Palestiniene, Yasser Arafat, a declarat, duminică 25 iunie a.c., la Naplus, în Cisiordania, că statul palestinian va fi proclamat, “în câteva săptămâni”. “Săptămânile care urmează sunt cruciale”, a spus Arafat în faţa mulţimii adunate într-o şcoală din oraşul autonom situat în nordul Cisiordaniei. 

Arafat a afirmat, de mai multe ori până în prezent, că va proclama un stat palestinian, chiar şi în absenţa unui acord cu Israelul care să stabilească graniţele viitorului stat, statutul Ierusalimului şi viitorul celor circa 3,5 milioane de refugiaţi palestinieni. 

Ministrul israelian al Afacerilor Externe, David Levy, a reacţionat imediat, afirmând că Israelul nu va da curs ameninţărilor formulate în timpul negocierilor. “Este de neimaginat ca Arafat să spună: daţi-ne asta, sau proclamăm un stat în momentul în care ne va conveni”, a declarat Levy în cadrul reuniunii săptămânale a Cabinetului. 

În privinţa negocierilor cu Siria, Barak s-a declarat gata să reia dialogul, dar fără a ceda în chestiunea suveranităţii israeliene asupra malului de est al Lacului Tiberiada. Acesta este primul răspuns al lui Barak la declaraţiile oficialilor sirieni, făcute după moartea preşedintelui Hafez al-Assad, referitoate la disponibilitatea de a relua negocierile. Oficialii sirieni au repetat vechile cereri ca Israelul să se retragă de pe înălţimile Golan, până la linia de demarcaţie dinainte de 4 iulie 1967, ceea ce implică şi accesul sirienilor la Lacul Tiberiada. 

*

Secretarul general al ONU, Kofi Annan şi premierul israelian, Ehud Barak, au avut o nouă întrevedere, joi 22 iunie a.c., la Tel-Aviv, înainte ca oficialul ONU să plece spre Ramallah (Cisiordania) unde îl va întîlni pe liderul palestinian, Yasser Arafat. 

“Această nouă întrevedere a fost solicitată de Kofi Annan, care a dorit să mai aibă o discuţie cu şeful Guvernului israelian în problema demarcării frontierei de stat dintre Liban şi Israel, a cărei traseu definitiv generează încă unele controverse”, a declarat Fred Eckhard, purtătorul de cuvânt al secretarului general al ONU. 

Cu prilejul unei prime discuţii, premierul israelian se angajase faţă de secretarul ONU să “clarifice” temeinicia acuzaţiilor formulate de Guvernul libanez, care a anunţat că, în intervalul ce s-a scurs de la retragerea trupelor israeliene din fosta “zonă de securitate” din sudul Libanului (24 mai) au avut loc 13 încălcări ale teritoriului libanez de către membri ai forţelor armate israeliene. 

Miercuri, 21 iunie a.c., reprezentanţii ONU în zonă precizaseră că Guvernului libanez îi revine sarcina de a soluţiona problema statului Ghajar, care este situat chiar pe linia de frontieră. Ei au sugerat că o posibilitate ar putea fi împărţirea statului în două, după definitivarea traseului frontierei de către experţii ONU. 

*

Conducătorii palestinieni au acuzat, vineri 23 iunie a.c., Guvernul israelian că neglijează tot mai mult aspectele unei reglementări paşnice a problemei palestiniene şi că a început să facă pregătiri pentru “o soluţie militară”, atât în Cisiordania, cât şi în fâşia Gaza. 

Într-un comunicat dat publicităţii după o reuniune a membrilor Autorităţii Palestiniene, ce a a avut loc vineri, conducerea palestiniană afirmă că “Guvernul israelian a trimis, în ultimul timp, întăriri militare considerabile în teritoriile palestiniene şi a trecut la înarmarea activă a coloniştilor evrei”. 

“Trimiterea unor asemenea întăriri vădeşte că autorităţile israeliene urmăresc scopuri ascunse şi că liderii israelieni au început să se pregătească, politic şi militar, pentru o confruntare armată, optînd pentru o soluţie militară”, se spune în comunicat. 

În comunicat se mai afirmă că “după ce a făcut tot ce a putut pentru a se sustrage aplicării prevederilor acordurilor semnate cu palestinienii şi a neglijat eforturile făcute pentru a se asigura succesul procesului de pace, Guvernul israelian pare să fi optat pentru confruntare”. 

În final, comunicatul cheamă comunitatea internaţională şi, îndeosebi, Statele Unite şi Rusia, care sunt coordonatori ai procesului de pace, “să-şi asume răspunderea ce le revine în faţa ameninţărilor israeliene”. 

Potrivit agenţiei palestiniene de ştiri (WAFA), Yasser Arafat a fost foarte tranşant în cadrul şedinţei Executivului palestinian de la Gaza, declarând: “În loc să-şi onoreze angajamentele, îndeosebi în ceea ce priveşte cea de-a treia fază a retragerii din Cisiordania, eliberarea deţinuţilor politici palestinieni şi deschiderea unei noi treceri între Cisiordania şi Gaza, Guvernul israelian a început să lanseze ameninţări, după care a trecut la transpunerea lor în practică, înarmînd masiv coloniştii şi trimiţând blindate în aşezările evreieşti”. 

În cursul întrevederii avute la Ramallah cu secretarul general al ONU, Yasser Arafat ridicase aceeaşi problemă, denunţând întărirea dispozitivului militar israelian din teritoriile palestiniene, pe care a calificat-o drept “un mare pericol la adresa procesului de pace”. 

*

În Orientul Mijlociu pacea nu mai poate fi amânată 

Când se va sfârşi totul? Orientul Mijlociu trăieşte săptămâni dramatice. În Cisiordania şi Gaza, o nouă revoltă a tinerilor palestinieni a fost înăbuşită în sânge. În sudul Libanului, retragerea precipitată a armatei de ocupaţie şi abandonarea miliţiilor pro-israeliene din sudul Libanului (Armata Libanului de sud - ALS) sunt considerate de către Mişcarea Hezbollah, miliţiile şiite şi o parte a opiniei publice arabe drept o mare victorie militară, prima într-o jumătate de secol de confruntări israeliano-arabe.

S-ar părea, deci, că speranţa ca negocierile de pace să se încheie se îndepărtează din nou şi că întreaga regiune se pregăteşte să intre într-un nou ciclu de instabilitate şi de tensiuni. Dar aparenţele sunt înşelătoare şi, în Orientul Mijlociu, momentul instaurării păcii nu mai poate fi amânat, din mai multe motive. În primul rând, pentru că opinia publică din Israel o cere cu tărie. În majoritatea ţărilor arabe, se impune realismul atunci când soseşte ora schimbării liderilor.

În Siria, Arabia Saudită, Egipt sau în cadrul Autorităţii Naţionale Palestiniene, problema succesiunii are o importanţă capitală. Şi nici un lider nu doreşte să-i lase succesorului său războiul ca moştenire. Iată de ce agitaţia şi dezordinea, zgomotul şi furia, lacrimile şi sângele nu trebuie să ascundă esenţialul: apropierea momentului compromisurilor necesare.

De ce guvernul israelian, după 22 de ani de gândire, s-a decis să pună în aplicare de urgenţă Rezoluţia 425 a ONU referitoare la retragerea trupelor sale din sudul Libanului? În primul rând, pentru că premierul israelian, Ehud Barak, a promis în mai 1999, chiar în seara în care a fost ales în mod triumfal, să pună capăt ocupaţiei extrem de nepopulară în propria sa ţară. Pentru că, din punct de vedere strict militar, ea nu garantează absolut deloc securitatea Israelului şi a populaţiei sale. Şi pentru că ar trebui să permită relansarea negocierilor cu Siria. Acestea din urmă au constituit, încă de la alegerea sa, obiectivul prioritar al lui Ehud Barak. Şi era gata să restituie Siriei o mare parte din înălţimile Golan. O ofertă, deja formulată de predecesorii săi, care confirma dorinţa sa de a încheia un acord cu Siria. Dar compromisul a fost zădărnicit de dorinţa defunctului preşedinte sirian ca ţara sa să revină, conform Rezoluţiei 242 a Consiliului de Securitate, la graniţele stabilite, la 4 iunie 1967, în urma încetării focului, si să aibă acces la malul oriental al lacului Tiberiada. Retrăgându-se din sudul Libanului, fără acordul Damascului, Barak urmăreşte trei cbiective:

- Oferă comunităţii internaţionale o nouă dovadă a dorinţei sale de pace.

- Conferă Siriei un rol politic prestigios, de apărător al mişcării Hezbollah, aliata Iranului, cunoscută în lumea arabă pentru atacurile sale împotriva trupelor israeliene.

- Prezintă la lumina zilei “cealaltă ocupaţie” din ţara cedrului, adică a Siriei, care menţine aici un efectiv de 35 000 de militari.

El îi determină pe sirieni să reflecteze: dacă permit mişcării Hezbollah să lovească Israelul în interior, se expun consecinţelor de orice fel. Or, Siria cu greu îşi poate permite acest lucru. Situaţia dezastruoasă a ţării este,cunoscută şi orice criză majoră ar putea să perturbe obiectivul principal al preşedintelui Assad - să transfere fiului său puterea.

În schimb, un acord cu Israelul ar oferi multe avantaje Siriei care ar recupera Înălţimile Golan, şi-ar vedea apărate interesele strategice în Liban şi ar avea acces la creditele occidentale.

Cât priveşte relaţiile dintre Israel şi Palestina, în pofida confruntărilor sângeroase din luna mai a.c., există mai multe indicii, potrivit cărora, după şapte ani de la încheierea Acordurilorde la Oslo, ne aflăm în ajunul unui compromis istoric referitor la principalele trei probleme disputate: teritorii, oraşul Ierusalim şi refugiaţi.

Negocierile secrete de la Stockholm, de la începutul lunii mai, dintre Shlomo Ben Ami, ministrul israelian al Securităţii Interne şi Ahmed Qorei (Abou Alaa), preşedintele Consiliului legislativ palestinian rezervă mari surprize ambelor tabere. Israelul se pregăteşte să cedeze între 90 şi 92 la sută din teritoriul Cisiordaniei (şi nu 60 - 75 la sută, cum se spune în general). Prin urmare, palestinienii ar trebui să părăsească teritoriile ocupate, unde trăiesc circa 80 la sută din colonii evrei.

Referitor la problema Ierusalimului, palestinienii şi-ar putea instala capitala la Abu Dis, un cartier al Oraşului Sfânt, recent retrocedat de Israel, care ar primi oficial numele de Al Qods denumirea arabă a lerusalimului - şi ar fi legat de Locurile Sfinte musulmane printr-un coridor aflat sub control palestinian. Ierusalimul de Est, unde trăiesc 200000 de palestinieni, ar rămâne sub suveranitate israeliană, dar sub administraţia municipală palestiniană.

În legătură cu problema delicată a refugiaţilor (circa 4 milioane de palestinieni) Israelul ar permite reîntoarcerea, simbolică, a câtorva zeci de persoane, ceilalţi urmând să primească despăgubiri. Această problemă şi, în primul rând, “ataşamentul” palestinienilor faţă de “dreptul la reîntoarcere”, invocat în baza Rezoluţiei 194 a Adunării Generale a ONU din 11 decembrie 1948, rămâne principalul subiect de dispută. Unii preconizează că acest subiect va fi “amânat” pentru viitoarele negocieri dintre statul evreu şi cel palestinian.

La citirea acestui proiect de acord, în ambele tabere, mulţi au fost cuprinşi de furie. Ei se gândesc la un compromis pentru a ieşi din labirintul războiului în care popoarele din regiune sunt închise de mai bine de 50 de ani. Oare, pacea nu merită câteva concesii? 

7. Situaţia din Cecenia

 

Trei observatori ai Consiliului Europei, care îşi începuseră, miercurea trecută, o misiune de şase luni în Cecenia, au părăsit în mod precipitat, vineri 23 iunie a.c., teritoriul acestei republici, afirmând că se tem pentru viaţa lor. 

Cei trei observatori - un finlandez, un ceh şi un croat - sosiseră miercuri în oraşul Znamenskoie (nord-vestul Ceceniei), în compania emisarului special al preşedintelui Putin pentru drepturile omului în Cecenia, Vladimir Kalamanov. Misiunea lor constă în a întreprinde, timp de şase luni, investigaţii asupra unor cazuri de încălcare a drepturilor omului în Cecenia, după ce Moscova acceptase, cu greu, la 22 martie, desfăşurarea unor astfel de investigaţii. 

La încheierea vizitei de două zile în Cecenia a secretarului general al Consiliului Europei, Walter Schwimmer, cei trei observatori au anunţat că, din motive de securitate personală, vor părăsi teritoriul cecen, pentru a se caza la un hotel din oraşul rusesc Stavropol, situat în regiunea vecină. 

Ulterior, un purtător de cuvânt al lui Vladimir Kalamanov a declarat că toţi cei trei observatori ai Consiliului Europei au decis să părăsească teritoriul cecen, întrucât securitatea lor nu era asigurată de agenţi ai Ministerului Justiţiei, aşa cum se convenise iniţial, ci de militari aparţinând forţelor Ministerului rus de Interne. 

Potrivit canalului rus de televiziune NTV, Walter Schwimmer ar fi încercat să-i convingă pe cei trei observatori ai instituţiei sale să nu părăsească Cecenia, dar încercările sale au fost zadarnice. Mai mulţi responsabili ruşi din Cecenia au insistat că decizia celor trei observatori europeni nu este întemeiată, deoarece fuseseră luate toate măsurile pentru asigurarea securităţii lor. “Cei trei observatori vor trebui să revină în Cecenia, în zilele următoare, pentru că i-am asigurat că le vom furniza întreaga protecţie pe care o solicită”, au declarat aceştia. 

Şi purtătorul de cuvânt al lui Vladimir Kalamanov s-a arătat surprins de plecarea precipitată a celor trei observatori, întrucât, aşa cum a afirmat el, oraşul Znamenskoie este locul cel mai calm din Cecenia şi, în plus, observatorilor li se asigurase pază personală 24 de ore din 24 de către cadre ale Ministerului de Interne. 

*

Discuţiile despre Cecenia care au avut loc, sâmbătă 24 iunie a.c., între preşedintele rus, Vladimir Putin, secretarul general al Consiliului Europei, Walter Schwimmer şi şeful diplomaţiei italiene, Lamberto Dini, au fost pozitive, a afirmat consilierul prezidenţial rus Serghei Iastrîjembski. 

Întîlnirea s-a desfăşurat “într-o atmosferă extrem de pozitivă”, a adăugat el, precizând că delegaţia europeană a remarcat “progresele importante realizate de Rusia în ceea ce priveşte punerea în aplicare a recomandărilor Consiliului Europei”. 

Schwimmer, care a efectuat, vineri, o scurtă vizită în Cecenia, precum şi Lamberto Dini, preşedintele în exerciţiu al Adunării Parlamentare a Consiliului Europei (APCE), nu au făcut nici un comentariu după întîlnirea cu Putin. 

“Insistăm întotdeauna asupra apărării intereselor noastre naţionale, dar părerea Consiliului Europei în privinţa respectării drepturilor omului este importantă pentru noi”, afirmase preşedintele rus la începutul întrevederii. 

Schwimmer afirmase, după o întâlnire cu ministrul rus de Externe, Igor Ivanov, că parlamentarii europeni “aşteaptă începerea unui dialog politic şi găsirea unei soluţii negociate a crizei cecene”. Lamberto Dini a fost ceva mai conciliant faţă de Moscova, considerând că “faptul că nu se mai desfăşoară lupte demonstrează că în republică este în vigoare un armistiţiu”. 

*

“Războiul din Cecenia s-a terminat, iar militarii ar putea lăsa locul forţelor Ministerului de Interne şi poliţiei”, a declarat duminică şeful forţelor ruse din Caucazul de Nord, Ghennadi Trocev.

“Războiul ca atare s-a terminat în Cecenia, iar acum nu mai au loc decât operaţiuni speciale pentru exterminarea a ceea ce a mai rămas din grupurile de bandiţi”, a declarat generalul rus, după o întâlnire în Cecenia, la Ţentoroi, cu Ahmad Kadârov, muftiul (şeful religios cecen) recent numit de Moscova şef al administraţiei provizorii din republica caucaziană.

Potrivit analiştilor politici, Generalul Trocev a declarat că a convenit cu Ahmad Kadârov ca “armata, în special divizia 420 motorizată de infanterie, să se întoarcă în cazărmile special amenajate pentru ea, iar operaţiunile cu profund caracter antiterorist să fie lăsate în seama forţelor armate ale Ministerului rus de Interne şi poliţiei”. “Vom păstra unităţi ale armatei în munţi şi în zonele joase ale republicii, într-un procent rezonabil”, a mai subliniat generalul rus.

 

8. Reacţii critice la adresa viziunii federaliste a lui Joschka Fischer 

 

Uneori, după ce se opresc aplauzele, în sălile de concert pot fi auzite tot felul de murmure critice. Acelaşi lucru se petrece acum în legătură cu viziunea federalistă a ministrului german de externe, Joschka Fischer, care propune un model de organizare a unei Uniuni Europene extinse, o viziune amplă ce depăşeşte cu mult simpla gestionare de zi cu zi a afacerilor in interiorul Uniunii. Fără să-i menţioneze numele, premierul britanic, Tony Blair şi.omologul său spaniol, Jose Maria Aznar, au declarat recent că, în prezent, modernizarea economiilor statelor membre este prioritatea absolută, toate celelalte domenii fiindu-i subordonate.

Cu câteva zile mai înainte, ministrul francez de extrne, Hubert Vedrine, îi adresase o scrisoare deschisă lui Fischer în care, în afară că i se adresa cu “tu”, îi diseca propunerile în detaliu, într-un mod care ar putea fi caracterizat drept prea puţin amiabil.

Mesajul lui Vedrine s-a axat pe necesitatea ca UE să continue aplicarea reformei instituţionale, prevăzută să se desfăşoare sub preşedinţia Franţei, cu începere de la 1 iulie. El opinează că Europa nu poate să facă faţă, concomitent, atât unui program dificil de reforme, cât şi eventualelor divergenţe legate de strategii măreţe, mai ales că ar exista pericolul ca aceasta să limiteze eficacitatea Franţei.

În general, nu se poate spune că Spania, Marea Britanie şi Franţa au dat dovadă de prea mult entuziasm faţă de viziunea propusă de Fischer.

Declaraţia comună a lui Aznar şi Blair sugerează că ei nu cred că un proiect federalist merită efortul într-un moment în care ţările lor şi altele europene “îşi descentralizează administraţiile, apropiindu-i pe oameni de nivelul decizional”.

În scrisoarea intitulată “Răspuns lui Joschka Fischer”, Vedrine reiterează formula conform căreia propunerea germană este “salutară şi oportună”, apoi însă se întreabă: “La ce ne-ar servi speculaţiile şi chiar adoptarea unor poziţii divergente cu privire la viitorul Europei în următorii 10-20 de ani?”

Asocierea spaniolo-britanică pe o temă de o asemenea magnitudine îi oferă lui Tony Blair ocazia să se apropie de o ţară care a câştigat mult în importanţă şi avantajul că, în acest fel, el se poate prezenta drept mai pro-european decât i-ar permit-o euroscepticismul prevalent în propria sa ţară. În acelaşi timp, Aznar îşi găseşte un aliat, ale cărui dubii faţă de sistemul în două viteze din sânul UE şi dispariţia prerogativelor naţionale -ca urmare a reformelor comunitare- corespund cu cele ale Spaniei.

Ambii cred că dezbaterile pe marginea unui model federal, combinate cu eforturile de reformă a instituţiilor ar submina actualul mandat al UE, de continuare a procesului de deschidere pe plan economic. Mai curând decât să se vorbească despre un singur guvern, un preşedinte şi o Constituţie europeană -aspecte ale viziunii lui Fischer- ei fac referiri la o Uniune care, în urma extinderii, devine “tot mai pluralistă” şi “tot mai deschisă şi diversă”.

Ei cred, totodată, că problema organizării cât mai optime a unei Uniuni extinse se impune numai după ce se va ajunge la un acord în legătură cu “obiectivele esenţiale pentru Europa, cum sunt o creştere mai înaltă, mai multe locuri de muncă, modernizarea economiilor respective”. În legătură cu separarea statelor membre UE în două grupuri, cu viteze diferite, Aznar şi Blair afirmă: “Unii dintre noi doresc să meargă mai departe, mai repede”, dar adaugă: “În Europa nu pot să existe cetăţeni de mâna a doua”.

La rândul său, Vedrine îi explică lui Fischer că Franţa este în prezent prea ocupată de aspectele practice ale reformei instituţionale a UE pentru a-şi permite să-şi disperseze energia în direcţia propusă de Germania. Pe de altă parte, însă, el consideră că proiectul lui Fischer este foarte incomplet, lăsând fără răspuns toate întrebările fundamentale legate de viitoarea formă a Europei.

Fără să furnizeze nici el răspunsuri, Vedrine se întreabă ce prerogative ar urma să fie transferate la nivel federal si ce prerogative ar urma să fie menţinute de guvernele naţionale, care ar fi modelul unui eventual guvern european şi cum ar fi alese ţările care să formeze nucleul viitoarei federaţii? În general, argumentează el, opinia publică europeană doreşte “claritate, simplitate şi transparenţă”, când sunt propuse iniţiative de o asemenea amploare. Deşi Vedrine nu o spune direct, aceasta implică că aceste calităţi lipsesc proiectului german.

Dacă există un fir călăuzitor care străbate toate îndoielile, exprimate cu grijă de cei trei oameni de stat, faţă de propunerea lui Fischer, se pare că el rezidă în lipsa lor de dorinţă ca aceasta să devină un fapt împlinit - modelul viitoarei Europe.

Tăcerea ar fi putut fi interpretată ca o acceptare tacită. Murmurul ce poate fi acum clar auzit este exact contrariul.

PAGE  
17

